PATVIRTINTA

uždarosios akcinės bendrovės „Grinda“ direktoriaus 2024 m. d.

įsakymu Nr.

**PAVIRŠINIŲ NUOTEKŲ TVARKYMO VIEŠOJI SUTARTIS**

**BENDROSIOS SĄLYGOS**

**I skyrius**

**SĄVOKOS IR JŲ AIŠKINIMAS**

1. Sąvokos Paviršinių nuotekų tvarkymo viešojoje sutartyje (toliau – Sutartis) turės žemiau apibrėžtas reikšmes, jei šioje sutartyje nėra aiškiai nurodyta ar iš konteksto nėra aišku kitaip:

1.1. **Abonentas** – abonentas, kaip tai apibrėžiama Lietuvos Respublikos geriamojo vandens tiekimo ir nuotekų tvarkymo įstatyme;

1.2. **Ataskaitinis laikotarpis** – laikotarpis, už kurį apskaičiuojamas iš Abonento priimtų tvarkyti paviršinių nuotekų kiekis (toliau – Paslaugų kiekis) bei už Paslaugas mokėtinos sumos. Ataskaitinis laikotarpis lygus 1 (vienam) kalendoriniam mėnesiui;

1.3. **Interneto svetainė** – uždarosios akcinės bendrovės „Grinda“ (toliau – UAB „Grinda“) oficiali interneto svetainė, kurios adresas [www.grinda.lt](http://www.grinda.lt);

1.4. **Mokėjimo dokumentas** – PVM sąskaita faktūra, sąskaita faktūra, mokėjimo pranešimas, baudos dokumentas ar kitas dokumentas, jų elektroninis atitikmuo, kuriame nurodoma Abonento Paviršinių nuotekų tvarkytojui mokėtina pinigų suma ir kiti susiję duomenys;

1.5. **Paslaugos** – Paviršinių nuotekų tvarkytojo Abonentui pagal Sutartį ir Lietuvos Respublikoje galiojančius teisės aktus teikiamos paviršinių nuotekų tvarkymo paslaugos, apimančios Abonento nuosavybės ar panaudos teise valdomoje teritorijoje susidariusių paviršinių nuotekų priėmimą, transportavimą, valymą (esant valymo įrenginiams) ir išleidimą į aplinką;

1.6. **Paviršinių nuotekų tvarkytojas** – UAB „Grinda“, juridinio asmens kodas 120153047, PVM mokėtojo kodas LT201530410, buveinės adresas Eigulių g. 32, 03150 Vilnius, 2008-12-31 taršos leidimas Nr. TL-V.7-12/2014;

1.7. **Sutartis** – ši Sutartis (Sutarties Specialiosios ir Bendrosios sąlygos) su visais jos priedais, pakeitimais ir papildymais;

1.8. **Šalis**, **Šalys** – Paviršinių nuotekų tvarkytojas ir (arba) Abonentas.

2. Kitos Sutartyje vartojamos sąvokos, suprantamos taip, kaip jos apibrėžiamos Lietuvos Respublikos geriamojo vandens tiekimo ir nuotekų tvarkymo įstatyme ir kituose Lietuvos Respublikoje galiojančiuose teisės aktuose, reglamentuojančiuose Paslaugų teikimą.

**II SKYRIUS**

**BENDROSIOS NUOSTATOS**

3. Sutartis sudaryta vadovaujantis Lietuvos Respublikos geriamojo vandens tiekimo ir nuotekų tvarkymo įstatymu (toliau – GVTNTĮ), Lietuvos Respublikos civiliniu kodeksu, Vilniaus miesto savivaldybės tarybos 2014 m. gruodžio 10 d. sprendimu Nr. 1-2177 „Dėl UAB „Grinda“ skyrimo paviršinių nuotekų Vilniaus miesto savivaldybės teritorijoje tvarkytoja“, Geriamojo vandens tiekimo ir (arba) nuotekų tvarkymo viešosios sutarties standartinių sąlygų aprašu, patvirtintu Lietuvos Respublikos Vyriausybės 2023 m. birželio 7 d. nutarimu Nr. 440 „Dėl Lietuvos Respublikos geriamojo vandens tiekimo ir nuotekų tvarkymo įstatymo įgyvendinimo“ (toliau – Aprašas), Paviršinių nuotekų tvarkymo reglamentu, patvirtintu Lietuvos Respublikos aplinkos ministro 2007 m. balandžio 2 d. įsakymu Nr. D1-193 „Dėl Paviršinių nuotekų tvarkymo reglamento patvirtinimo“ (toliau – Reglamentas), Geriamojo vandens tiekimo ir nuotekų tvarkymo infrastruktūros naudojimo ir priežiūros taisyklėmis, patvirtintomis Lietuvos Respublikos aplinkos ministro 2006 m. gruodžio 29 d. įsakymu Nr. D1-629 „Dėl Geriamojo vandens tiekimo ir nuotekų tvarkymo infrastruktūros naudojimo ir priežiūros taisyklių patvirtinimo“ (toliau – Taisyklės) ir kitais paviršinių nuotekų tvarkymą reglamentuojančiais teisės aktais.

**III SKYRIUS**

**SUTARTIES DALYKAS IR KAINA**

4. Sutartyje nustatyta tvarka ir sąlygomis Paviršinių nuotekų tvarkytojas įsipareigoja teikti Abonentui Paslaugas, o Abonentas įsipareigoja atsiskaityti su Paviršinių nuotekų tvarkytoju už suteiktas Paslaugas, šios Sutarties Bendrųjų sąlygų 14 punkte nustatyta tvarka.

5. Paslaugų kainos nustatomos ir keičiamos vadovaujantis Geriamojo vandens tiekimo ir nuotekų tvarkymo bei paviršinių nuotekų tvarkymo paslaugų kainų nustatymo metodika, patvirtinta Valstybinės energetikos reguliavimo tarybos 2006 m. gruodžio 21 d. įsakymu Nr. O3-92 „Dėl Geriamojo vandens tiekimo ir nuotekų tvarkymo bei paviršinių nuotekų tvarkymo paslaugų kainų nustatymo metodikos patvirtinimo“ (toliau – Metodika) bei kitų teisės aktų nustatyta tvarka.

6. Paviršinių nuotekų tvarkytojas Paslaugų kainas viešai skelbia Interneto svetainėje Metodikoje nustatyta tvarka. Kainos įsigalioja ne anksčiau kaip po 30 (trisdešimt) kalendorinių dienų, kai jas viešai paskelbia Paviršinių nuotekų tvarkytojas, ir taikomos nuo kito mėnesio (einančio po mėnesio, kai kainos įsigalioja) pirmosios dienos.

7. Siekiant užtikrinti tinkamą Paslaugų teikimą ir teisės aktų reikalavimų įgyvendinimą, Paviršinių nuotekų tvarkytojas gali tikrinti Abonento paviršinių nuotekų užterštumą kaip tai numatyta Sutarties Bendrųjų sąlygų VII skyriuje. Jei Paviršinių nuotekų tvarkytojas nustato, kad buvo viršytas Sutarties Specialiosiose sąlygose reglamentuotas Abonento išleidžiamų paviršinių nuotekų užterštumas, o taip pat kitais, Sutartyje ar teisės aktais numatytais, atvejais, Abonentui taikomi papildomi mokėjimai, apskaičiuojami pagal Lietuvos Respublikos teisės aktus ir (arba) pagal Sutarties Specialiąsias sąlygas.

**IV SKYRIUS**

**ATSISKAITYMO TVARKA IR TERMINAI**

8. Abonentas, sudarydamas Sutartį, turi pateikti Paviršinių nuotekų tvarkytojui Aprašo 8 punkte nurodytus dokumentus. Jeigu neįmanoma nustatyti Paslaugų kainos ir (ar) Abonentas per Paviršinių nuotekų tvarkytojo nurodytą laiką nepateikė ir (ar) nepatikslino duomenų, tai Paslaugų kaina nustatoma vadovaujantis Reglamente nustatyta tvarka, t. y. taikant koeficientą 0,8 – kai Abonento teritorija yra planuojama ir (ar) nėra žinomas paviršiaus tipas.

9. Paviršinių nuotekų kiekis nurodomas Sutarties Specialiosiose sąlygose. Pasikeitus Abonento dangų plotui ir (arba) dangų tipui, detalizuotam Sutarties Specialiųjų sąlygų prieduose, apie tai per 3 (tris) darbo dienas Abonentas raštu arba elektroniniu paštu privalo informuoti Paviršinių nuotekų tvarkytoją. Tuo pagrindu atliekamas Sutarties Specialiųjų sąlygų pakeitimas. Jei Abonentas nepateikia informacijos apie pasikeitusius Abonento dangų plotus ir (arba) dangų tipus, Paviršinių nuotekų tvarkytojas turi teisę, gavęs valstybės įmonės Registrų centro arba kitų oficialių duomenų bazių duomenis, perskaičiuoti Paslaugų kainą ir pateikti Mokėjimo dokumentą už suteiktas, bet neapmokėtas Paslaugas, skaičiuojant nuo Abonento dangų ploto ir (arba) dangų tipo pasikeitimo momento.

10. Apie Paslaugų kainos ir metinio kritulių kiekio pasikeitimą Paviršinių nuotekų tvarkytojas informuoja Abonentą paskelbdamas informaciją Interneto svetainėje arba raštu, arba elektroniniu paštu. Tokiu atveju Sutarties Specialiųjų sąlygų pakeitimai neatliekami.

11. Kai Abonentas turi paviršinių nuotekų apskaitos prietaisus, fiksuojančius išleidžiamų paviršinių nuotekų kiekius (toliau – Apskaitos prietaisai), Paviršinių nuotekų tvarkytojo priimtų iš Abonento tvarkyti paviršinių nuotekų kiekis nustatomas pagal tokių Apskaitos prietaisų rodmenis, kuriuos Abonentas privalo laiku, tiksliai ir teisingai deklaruoti, taip kaip nurodyta Sutarties Bendrųjų sąlygų 20.8 papunktyje.

12. Jei Abonentas Sutarties Bendrųjų sąlygų papunktyje nustatytu terminu už Ataskaitinį laikotarpį nedeklaruoja Apskaitos prietaisų rodmenų, Abonentui už Ataskaitinį laikotarpį suteiktų Paslaugų kiekis apskaičiuojamas pagal mėnesio nuotekų tūrį, gaunamą remiantis kritulių ataskaitomis ir Abonento teritorijos dangų plotais, nurodytais sutarties Specialiųjų sąlygų priede, einančio prieš Ataskaitinį laikotarpį, suteiktų Paslaugų kiekį.

13. Paviršinių nuotekų tvarkytojas Abonentui pateikia Mokėjimo dokumentą už praėjusį Ataskaitinį laikotarpį ne vėliau kaip iki kito mėnesio, einančio po Ataskaitinio laikotarpio, 10 (dešimtos) dienos. Abonentas, negavęs Mokėjimo dokumento iki mėnesio, einančio po Ataskaitinio laikotarpio, 20 (dvidešimtos) kalendorinės dienos, turi kreiptis į Paviršinių nuotekų tvarkytoją dėl pakartotinio mokėjimo dokumento pateikimo. Mokėjimo dokumento pateikimo būdas pasirenkamas ir nurodomas Sutarties Specialiosiose sąlygose.

14. Už per Ataskaitinį laikotarpį suteiktas Paslaugas bei už baudą (jei ji skirta) Abonentas atsiskaito su Paviršinių nuotekų tvarkytoju ne vėliau kaip iki kito mėnesio, einančio po Ataskaitinio laikotarpio, paskutinės dienos pavedimu į Paviršinių nuotekų tvarkytojo sąskaitą, nurodytą Sutarties specialiųjų sąlygų I skyriuje. Abonentas, laiku neatsiskaitęs su Paviršinių nuotekų tvarkytoju, atsako Sutarties Bendrųjų sąlygų 34.1 papunktyje nustatyta tvarka.

15. Abonento įmokos paskirstomos Lietuvos Respublikos civilinio kodekso 6.54 straipsnyje nurodytu eiliškumu.

16. Jeigu Abonentas apmoka didesnę, nei Paviršinių nuotekų tvarkytojo mokėjimo dokumente nurodyta, sumą, jo permokėta suma laikoma avansiniu mokėjimu už kitą Ataskaitinį laikotarpį, jeigu atskiru raštišku pareiškimu Abonentas nenurodo kitaip.

**V SKYRIUS**

**PAVIRŠINIŲ NUOTEKŲ TVARKYTOJO ĮSIPAREIGOJIMAI IR TEISĖS**

17. Paviršinių nuotekų tvarkytojo įsipareigojimai:

17.1. užtikrinti, kad Abonentui teikiamos Paslaugos atitiktų GVTNTĮ ir Reglamento reikalavimus;

17.2. nuo paviršinių nuotekų atidavimo ribos, atsižvelgiant į esamos Paviršinių nuotekų tvarkytojo eksploatuojamos paviršinių nuotekų infrastruktūros techninę būklę ir pajėgumus, priimti Abonento paviršines nuotekas, išleidžiamas į Paviršinių nuotekų tvarkytojo eksploatuojamą paviršinių nuotekų infrastruktūrą;

17.3. teisės aktų nustatyta tvarka tinkamai prižiūrėti Paviršinių nuotekų tvarkytojo valdomą bendrojo naudojimo paviršinių nuotekų tvarkymo infrastruktūrą bei užtikrinti tinkamą ir nepertraukiamą Paslaugų teikimą Abonentui;

17.4. nustatyti Abonento išleidžiamų paviršinių nuotekų taršos rodiklius, pakartotinai paimti Abonento išleidžiamų paviršinių nuotekų mėginius ir atlikti taršos rodiklių tyrimus, kai Abonentas pašalina taršos priežastis ir pateikia prašymą dėl pakartotino paviršinių nuotekų ištyrimo. Paviršinių nuotekų tvarkytojas už pakartotinį paviršinių nuotekų ištyrimą pagal pateiktą prašymą gali apmokestinti Abonentą.

17.5. teikti Paslaugas GVTNTĮ, Metodikoje ir kituose teisės aktuose nustatyta tvarka apskaičiuotomis kainomis;

17.6. užtikrinti viešą informacijos paskelbimą Interneto svetainėje apie paviršinių nuotekų tvarkymą, Paslaugų teikimo sąlygas ir numatomus Sutarties sąlygų pakeitimus, Paslaugų kainas ir tarifus, jų struktūrą;

17.7. raštu informuoti Abonentą apie numatomą Paslaugų teikimo sustabdymą, nurodant, nuo kada ir kuriam laikui sustabdomas Paslaugų teikimas, kokiu būdu Abonentui bus sudaryta galimybė naudotis Paslaugomis, jeigu pertrūkis truks ilgiau kaip 12 valandų.

18. Paviršinių nuotekų tvarkytojo teisės:

18.1. perduoti informaciją apie Abonentą tretiesiems asmenims, kurių veikla susijusi su skolų išieškojimu, aplinkosauga, ar kitiems asmenims, teisės aktais numatyta tvarka turintiems teisę gauti tokią informaciją, o taip pat su tuo susijusią informaciją skelbti Interneto svetainėje 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) nustatyta tvarka;

18.2. nutraukti, sustabdyti Paslaugų teikimą dėl paviršinių nuotekų tvarkymo infrastruktūros planinio remonto ir (arba) naujų infrastruktūros objektų prijungimo ar avarinės situacijos. Remonto atveju – įspėjant Abonentą ne vėliau kaip prieš 10 (dešimt) darbo dienų, o paviršinių nuotekų infrastruktūros avarinės situacijos atveju arba siekiant išvengti gamtinės aplinkos taršos Abonento avarinės taršos atveju – nesuderinus su Abonentu, tačiau informavus raštu.

18.3. Esant poreikiui įrengti Abonento paviršinių nuotekų apskaitos prietaisą ir vykdyti apskaitą vadovaujantis apskaitos prietaiso duomenimis.

18.4. Patekti į Abonento patalpas, kur yra įrengti Apskaitos prietaisai (jei Abonentas juos turi), ir atlikti šių prietaisų patikrinimą;

18.5. vienašališkai keisti Sutarties Bendrąsias sąlygas, informuojant apie tai Abonentą ir paskelbiant šias sąlygas Interneto svetainėje, kai:

18.5.1. keičiasi teisės aktai, reglamentuojantys Paslaugų teikimą;

18.5.2. keičiasi Paviršinių nuotekų tvarkytojo gamybiniai, technologiniai ar kiti, su Paslaugų teikimu susiję, procesai.

19. Kiti, Sutartyje nenurodyti, Paviršinių nuotekų tvarkytojo įsipareigojimai ir teisės nustatyti GVTNTĮ, Taisyklėse, Apraše ir kituose Lietuvos Respublikoje galiojančiuose teisės aktuose.

**VI SKYRIUS**

**ABONENTO ĮSIPAREIGOJIMAI IR TEISĖS**

20. Abonento įsipareigojimai:

20.1. laiku, tačiau ne vėliau kaip per 3 (tris) darbo dienas, informuoti Paviršinių nuotekų tvarkytoją apie: rekvizitų, informacijos apie žemės sklypą (-us) ar kitos informacijos, susijusios su Sutarties vykdymu, pasikeitimus ir užtikrinti, kad teikiama informacija būtų neklaidinanti ir teisinga;

20.2. teisės aktų nustatyta tvarka prižiūrėti jam nuosavybės teise priklausančius ar kitais teisėtais pagrindais jų valdomus ir (arba) naudojamus paviršinių nuotekų šalinimo įrenginius, likviduoti gedimus juose bei raštu ar elektroninėmis ryšio priemonėmis informuoti Paviršinių nuotekų tvarkytoją apie gedimų likvidavimą;

20.3. užtikrinti Abonento valdomame ir (ar) naudojamame žemės sklype esančių paviršinių nuotekų šalinimo įrenginių priežiūros reikalavimų, nustatytų Lietuvos Respublikoje galiojančiais teisės aktais, vykdymą;

20.4. neviršyti Sutarties Bendrose sąlygose Abonentui nustatytų taršos normatyvų (didžiausios leistinos taršos) (toliau – užterštumo rodikliai);

20.5. eksploatuojamą paviršinių nuotekų tvarkymo infrastruktūrą naudoti pagal paskirtį teisės aktų nustatyta tvarka;

20.6. esant veiklos pokyčiams, dėl kurių kinta teršiančios medžiagos paviršinėse nuotekose ir (ar) jų koncentracija, nedelsiant raštu pranešti Paviršinių nuotekų tvarkytojui labiausiai tikėtinas, dažniausiai Abonento veikloje pasitaikančias paviršinių nuotekų teršalų koncentracijas;

20.7. esant poreikiui, savo lėšomis įrengti Apskaitos prietaisus, laiku keisti Apskaitos prietaisus metrologiškai patikrintais, užtikrinti, kad jų techninė būklė atitiktų teisės aktų reikalavimus;

20.8. kai yra įrengti Apskaitos prietaisai, Sutarties Specialiosiose sąlygose nustatyta tvarka ir terminais pranešti Paviršinių nuotekų tvarkytojui apskaitos prietaisų rodmenis;

20.9. atsiskaityti už suteiktas Paslaugas Sutarties Bendrųjų sąlygų 14 punkte nustatyta tvarka ir terminais;

20.10. visiškai atsiskaityti su Paviršinių nuotekų tvarkytoju už suteiktas Paslaugas ir nedelsiant inicijuoti Sutarties nutraukimą pranešant apie tai Paviršinių nuotekų tvarkytojui, kai žemės sklypą, nuo kurio surenkamos paviršinės nuotekos, perleidžia kito asmens nuosavybėn arba kai nutraukiama šio žemės sklypo nuomos sutartis;

20.11. užtikrinti galimybę Paviršinių nuotekų tvarkytojo įgaliotam atstovui iš Abonento paimti išleidžiamų paviršinių nuotekų mėginius mėginių paėmimo vietose;

20.12. užtikrinti galimybę Paviršinių nuotekų tvarkytojo įgaliotam atstovui patikrinti Abonento Apskaitos prietaisus, kai tokie įrengti;

20.13. nevykdydamas šia Sutartimi prisiimtų įsipareigojimų ar netinkamai juos vykdydamas, Lietuvos Respublikos įstatymų nustatyta tvarka atlyginti Paviršinių nuotekų tvarkytojui ar tretiesiems asmenims padarytą žalą.

20.14. Nedelsiant, tačiau ne vėliau kaip per Paviršinių nuotekų tvarkytojo nurodytą terminą sumokėti netesybas (delspinigius ar baudą).

21. Abonento teisės:

21.1. reikalauti, kad Paviršinių nuotekų tvarkytojas užtikrintų tinkamą Paslaugų teikimą Sutartyje ir Lietuvos Respublikoje galiojančiuose teisės aktuose nustatyta tvarka;

21.2. gauti iš Paviršinių nuotekų tvarkytojo informaciją apie paviršinių nuotekų tvarkymą, avarijas, planuojamus Paslaugų pertrūkius ir kitus pokyčius, galinčius turėti įtakos Abonento veiklai, paviršinių nuotekų tvarkymą, saugų ir efektyvų paviršinių nuotekų tvarkymo infrastruktūros naudojimą ir plėtrą, Paslaugų kainas, teikiamas Paslaugas.

22. Kiti, Sutartyje nenurodyti, Abonento įsipareigojimai ir teisės nustatyti GVTNTĮ, Taisyklėse ir kituose Lietuvos Respublikoje galiojančiuose teisės aktuose.

**VII SKYRIUS**

**ABONENTO IŠLEIDŽIAMŲ PAVIRŠINIŲ NUOTEKŲ TARŠOS KONTROLĖ**

23. Paviršinių nuotekų tvarkytojas atlieka į jo eksploatuojamus tinklus išleidžiamų paviršinių nuotekų laboratorinę kontrolę, siekiant nustatyti ar Abonentų faktiniai išleidžiamų paviršinių nuotekų užterštumo rodikliai atitinka sutartyje taikomus normatyvus.

24. Abonentui taikomi taršos normatyvai (didžiausia leistina koncentracija) pagal Lietuvos Respublikoje galiojančius teisės aktus (GVTNTĮ bei Reglamentą).

25. Abonentas privalo sudaryti galimybę Paviršinių nuotekų tvarkytojui netrukdomai apžiūrėti ir paimti mėginius iš paskutiniojo (prieš nuotekoms įtekant į magistralinį tinklą) Abonento teritorijoje (sklype) esančio paviršinių nuotekų šulinio (-ių).

26. Paviršinių nuotekų užterštumo kontrolė atliekama ir nuotekų mėginių ėmimas vykdomas dalyvaujant Paviršinių nuotekų tvarkytojui ir Abonento paskirtam atsakingam asmeniui iš anksto tarp Šalių susitartu laiku, išskyrus atvejus, kai dėl padidėjusio nuotekų užterštumo, nuotekų mėginys turi būti paimtas nedelsiant. Paviršinių nuotekų tvarkytojo arba Abonento atstovo pageidavimu mėginio paėmimo metu gali dalyvauti antstolis ir / arba nepriklausomos laboratorijos atstovas (-ai). Antstolio arba nepriklausomos laboratorijos atstovo paslaugos yra apmokamos tokių paslaugų užsakovo.

27. Paviršinių nuotekų tvarkytojo atstovas paima nuotekų mėginius, juos supila į bendrą tam skirtą švarią tarą, išmaišo ir supilsto į mėginių indus lygiomis dalimis. Po supilstymo mėginiai užplombuojami. Užplombuoti mėginiai išdalinami lygiomis dalimis, supildomas mėginio paėmimo aktas (toliau – Aktas), kuriame pažymimos mėginio ėmimo aplinkybės. Aktą pasirašo Paviršinių nuotekų tvarkytojo bei Abonento atstovai.

28. Nustačius didesnį paviršinių nuotekų užterštumą (viršijama didžiausia leidžiama koncentracija) Paviršinių nuotekų tvarkytojas nedelsiant, bet ne vėliau kaip kitą darbo dieną nuo laboratorinių rezultatų gavimo, informuoja Abonentą elektroniniu paštu apie padidėjusią taršą ir įpareigoja Abonentą nedelsiant, bet ne vėliau kaip per 5 darbo dienas, imtis priemonių taršai pašalinti ir informuoti Paviršinių nuotekų tvarkytoją apie taršos pašalinimą bei pateikti tai pagrindžiančius dokumentus.

29. Viršijus Reglamente nustatytą Abonentui leidžiamo paviršinių nuotekų užterštumo rodiklius, Abonentui Paviršinių nuotekų tvarkytojas taiko baudą, skaičiuojamą pagal GVTNTĮ reikalavimus. Mokesčio taikymo laikotarpis laikomas nuo mėginio, nustatančio, kad teršiančių medžiagų parametras viršija Reglamente nustatytus užterštumo rodiklius, paėmimo datos iki mėginio, kai viršijimas nebefiksuojamas, paėmimo datos.

30. Bauda skaičiuojama sumuojant kiekvienai nustatytai taršos rodiklio koncentracijai nuotekų mėginyje:

S – baudos suma rodikliui už einamąjį mėnesį (Eur);

V – mėnesio nuotekų tūris, gaunamas remiantis kritulių ataskaitomis ir Abonento teritorijos dangų plotais, nurodytais sutarties Specialiųjų sąlygų priede arba apskaitos prietaiso (jeigu toks yra įrengtas) rodmenimis (m3);

M – baudos taikymo laikotarpis tarp mėginių paėmimo;

D – mėnesio, kada buvo imti mėginiai, dienų skaičius;

P – paviršinių nuotekų tvarkymo kaina (Eur / m3);

T – nustatyta taršos rodiklio koncentracija nuotekų mėginyje (mg / l);

K – didžiausia leistina nuotekų taršos rodiklio koncentracija, nurodyta Reglamente (mg / l);

31. Abonentui pageidaujant, Paviršinių nuotekų tvarkytojas vieną kartą per ketvirtį pateikia iš Abonento paimtų paviršinių nuotekų laboratorinių mėginių tyrimų rezultatus.

**VIII SKYRIUS**

**ŠALIŲ ATSAKOMYBĖ**

32. Paviršinių nuotekų tvarkytojas, nevykdantis ar netinkamai vykdantis Sutartimi prisiimtus įsipareigojimus, atsako teisės aktų nustatyta tvarka.

33. Paviršinių nuotekų tvarkytojas neatsako už:

33.1. paviršinių nuotekų surinkimą ir tvarkymą Abonento nuosavybės teise ar kitais būdais valdomoje teritorijoje;

33.2. Paviršinių nuotekų tinklų, esančių Abonento teritorijoje, techninę būklę;

33.3. Už Paslaugų teikimą, kai Abonentas paviršines nuotekas išleidžia į Paviršinių nuotekų tvarkytojo paviršinių nuotekų tvarkymo infrastruktūrą be prisijungimo (techninių) sąlygų arba nesilaikant prisijungimo (techninių) sąlygų reikalavimų, ne pagal teisės aktų nustatyta tvarka suderintą projektą;

33.4. Apskaitos prietaisų techninę būklę, matavimų tikslumą ir metrologinę patikrą, dėl Apskaitos prietaisų pažeidimo, sugedimo atsiradusią žalą, taip pat trečiųjų asmenų patirtą žalą, įskaitant neturtinę, jei tai įvyko dėl to, jog Abonentas nevykdo ar netinkamai vykdo Sutarties sąlygas ir (ar) teisės aktuose numatytus reikalavimus;

33.5. Sutrikusį Paslaugų teikimą, jei tai įvyko dėl Abonento ar trečiųjų asmenų kaltės.

34. Abonento atsakomybė:

34.1. Abonentui laiku neatsiskaičius už suteiktas Paslaugas, Paviršinių nuotekų tvarkytojas už kiekvieną pavėluotą dieną skaičiuoja 0,03 procentų dydžio delspinigius nuo laiku nesumokėtos sumos;

34.2. Abonentui už aplinkos apsaugos pažeidimus ir netinkamą gamtos išteklių naudojimą nustatoma teisinė atsakomybė pagal Lietuvos Respublikos teisės aktus;

34.3. Abonentui viršijus Reglamente nustatytą leidžiamą išleidžiamų paviršinių nuotekų užterštumą, skaičiuojama bauda kaip tai numatyta Sutarties Bendrųjų sąlygų 30 punkte;

34.4. Paviršinių nuotekų tvarkytojui nustačius, kad Abonentas tris ar daugiau kartų per šešis mėnesius arba šešis ir daugiau kartų per dvylika mėnesių viršijo Abonentui leidžiamą išleidžiamų paviršinių nuotekų užterštumo rodiklius, nurodytus Sutarties Specialiosiose sąlygose (bet kurios teršiančiosios medžiagos), arba esant duomenų, kad Abonentas nesilaiko Paviršinių nuotekų tvarkytojo nurodymų mažinti taršą arba neįgyvendina siūlomų taršos mažinimo priemonių, Paviršinių nuotekų tvarkytojas turi teisę savo nuožiūra taikyti poveikio priemones, raštu suderinus su Aplinkos apsaugos departamentu prie Aplinkos ministerijos ir apie tai pranešus Abonentui raštu: vienašališkai sustabdyti / nutraukti Paslaugų teikimą Sutarties Bendrųjų sąlygų 18.2 papunktyje numatyta tvarka.

34.5. Paviršinių nuotekų tvarkytojui nustačius, kad Abonentas savavališkai prijungė savo paviršinių nuotekų tvarkymo įrenginius prie Paviršinių nuotekų tvarkytojo nuosavybės teise priklausančios ar kitaip valdomos ir (arba) naudojamos paviršinių nuotekų tvarkymo infrastruktūros, Abonentas atsako Lietuvos Respublikoje galiojančių teisės aktų nustatyta tvarka.

35. Įvykus nenugalimos jėgos aplinkybėms (force majeure), kurios nurodytos Lietuvos Respublikos civilinio kodekso 6.212 straipsnyje ir Atleidimo nuo atsakomybės esant nenugalimos jėgos (Force Majeure) aplinkybėms taisyklėse, patvirtintose Lietuvos Respublikos Vyriausybės 1996 m. liepos 15 d. nutarimu Nr. 840, Sutarties Šalys atleidžiamos nuo atsakomybės už Sutarties nevykdymą arba netinkamą vykdymą vadovaujantis Lietuvos Respublikos Vyriausybės 1997 m. kovo 13 d. nutarimu Nr. 222 „Dėl nenugalimos jėgos (Force Majeure) aplinkybes liudijančių pažymų išdavimo tvarkos aprašo patvirtinimo“.

**IX SKYRIUS**

**SUTARTIES GALIOJIMAS IR NUTRAUKIMAS**

36. Sutartis su Abonentu sudaroma neterminuotam laikui, jeigu Šalys nesusitaria kitaip Sutarties Specialiosiose sąlygose.

37. Jeigu Abonentas nėra pasirašęs Sutarties arba atsisako ją pasirašyti, tačiau jam nuosavybės teise priklausantys ar kitaip valdomi ir (arba) naudojami paviršinių nuotekų šalinimo įrenginiai įstatymuose, Taisyklėse ir Apraše nustatyta tvarka prijungti prie paviršinių nuotekų tvarkymo infrastruktūros ar per paviršinių nuotekų tvarkymo sistemas paviršinės nuotekos išleidžiamos į Paviršinių nuotekų tvarkytojo paviršinių nuotekų tvarkymo sistemas, Sutartis laikoma sudaryta pagal Aprašą. Šiuo atveju išleistų paviršinių nuotekų kiekis nustatomas pagal Atsiskaitymo už patiektą geriamąjį vandenį ir suteiktas nuotekų tvarkymo paslaugas tvarkos aprašą, patvirtintą Lietuvos Respublikos Vyriausybės 2023 m. birželio 7 d. nutarimu Nr. 440 „Dėl Lietuvos Respublikos geriamojo vandens tiekimo ir nuotekų tvarkymo įstatymo įgyvendinimo“. Priimtų tvarkyti paviršinių nuotekų kiekis nustatomas Reglamente nustatyta tvarka.

38. Sutartis gali būti nutraukta rašytiniu Šalių susitarimu Sutartyje, Lietuvos Respublikos civiliniame kodekse bei kituose teisės aktuose nustatyta tvarka.

39. Paviršinių nuotekų tvarkytojas, gavęs iš Abonento informaciją, kad Abonentas perleido žemės sklypą kito asmens nuosavybėn arba kai nutraukiama šio žemės sklypo nuomos sutartis, ir patikrinęs šią informaciją valstybės įmonėje Registrų centre, turi teisę vienašališkai nutraukti Sutartį su žemės sklypą perleidusiu Abonentu; tokiu atveju Sutartis su žemės sklypą perleidusiu Abonentu pripažįstama nutraukta nuo momento, kai Paviršinių nuotekų tvarkytojas sužino, kad nuosavybės teisės į žemės sklypą yra perleistos, tačiau Sutarties nutraukimas nepanaikina teisės reikalauti atlyginti nuostolius, atsiradusius dėl to, kad neįvykdyta Sutartis, ir netesybas. Naujasis žemės sklypo savininkas privalo sudaryti Sutartį su Paviršinių nuotekų tvarkytoju pagal teisės aktų nustatytus reikalavimus.

40. Sutarčiai pasibaigus bet kokiais pagrindais, Abonentas įsipareigoja visiškai atsiskaityti su Paviršinių nuotekų tvarkytoju už suteiktas Paslaugas, sumokėti jam kitas pagal Sutartį ir (ar) teisės aktus mokėtinas sumas, kurios susidarė iki Sutarties nutraukimo dienos (išskyrus tas sumas, kurios pagal savo esmę skaičiuojamos ir po Sutarties pasibaigimo, įskaitant, bet neapsiribojant, delspinigius), bei pateikti iki Sutarties nutraukimo dienos galutiniam atsiskaitymui reikalingą informaciją.

**X SKYRIUS**

**TAIKYTINA TEISĖ IR GINČŲ SPRENDIMO TVARKA**

41. Sutartis sudaryta vadovaujantis ir bus aiškinama taikant Lietuvos Respublikos teisę.

42. Bet koks ginčas, kylantis iš Sutarties, bus sprendžiamas tarpusavio konsultacijų ir derybų keliu. Tuo atveju, jei ginčo nepavyktų išspręsti tarpusavio derybomis per 30 (trisdešimt) kalendorinių dienų, toks ginčas bus sprendžiamas Lietuvos Respublikos teisės aktų nustatyta tvarka.

**XI SKYRIUS**

**BAIGIAMOSIOS NUOSTATOS**

43. Sutarties Bendrosios sąlygos yra viešai skelbiamos Paviršinių nuotekų tvarkytojo Interneto svetainėje.

44. Sutarties Bendrųjų sąlygų 18.5 papunktyje nurodytus Sutarties pakeitimus Paviršinių nuotekų tvarkytojas skelbia viešai Interneto svetainėje. Pakeitimai įsigalioja ne ankščiau kaip po 30 (trisdešimt) kalendorinių dienų nuo viešo paskelbimo dienos ir taikomi nuo kito mėnesio 1 (pirmos) dienos.

45. Pakeistos ir Sutarties Bendrųjų sąlygų 44 punkte nustatyta tvarka paskelbtos Sutarties Bendrųjų sąlygų nuostatos tampa privalomos Šalims ir joks papildomas susitarimas tarp Šalių nėra pasirašomas.

46. Dėl to, kas nenumatyta Sutartyje, Paviršinių nuotekų tvarkytojas ir Abonentas vadovaujasi teisės aktais. Jeigu kuri nors Sutarties nuostata prieštarauja imperatyvioms teisės aktų ar pasikeitusių teisės aktų nuostatoms, tokia nuostata tampa negaliojanti, – kitos Sutarties nuostatos lieka galioti, ir Sutarties vykdymo metu vadovaujamasi galiojančiais teisės aktais.

47. Paviršinių nuotekų tvarkytojas ir Abonentas įsipareigoja raštu per 3 (tris) darbo dienas informuoti vienas kitą apie savo rekvizitų ir kitos svarbios informacijos, susijusios su Sutarties vykdymu, pasikeitimą. Šalis, nepranešusi apie rekvizitų ir kitos svarbios informacijos, susijusios su Sutarties vykdymu, pasikeitimus, negali reikšti pretenzijų dėl kitos Šalies veiksmų, atliktų pagal anksčiau Sutartyje pateiktą informaciją.

48. Bet kokie pranešimai, prašymai, reikalavimai ar bet koks kitas Šalių susirašinėjimas ar informacija, kurią reikia pateikti pagal Sutartį ar teisės aktų reikalavimus, Sutarties Šaliai gali būti įteikiami pasirašytinai, siunčiami registruotu laišku, per kurjerį, elektroniniu paštu Sutarties Specialiojoje dalyje nurodytais rekvizitais. Paviršinių nuotekų tvarkytojas taip pat turi teisę Sutartyje bei teisės aktuose numatytus pranešimus ir kitą informaciją Abonentui pateikti viešai, įskaitant, bet neapsiribojant, Interneto svetainėje.

49. Šalys pareiškia ir garantuoja viena kitai, kad kiekviena iš Šalių turi visas teises ir įgaliojimus įvykdyti visus įsipareigojimus, prisiimtus šia Sutartimi, kiekviena Šalis yra gavusi visus leidimus, patvirtinimus, sprendimus, sutikimus ir pritarimus, kurių reikalaujama pagal galiojančius teisės aktus, Šalis saistančius susitarimus bei kitus dokumentus šios Sutarties sudarymui, įsipareigojimų pagal šią Sutartį vykdymui bei sudarant šią Sutartį nebuvo pažeisti jokie kiekvienos Šalies veiklai taikomi Lietuvos Respublikos teisės aktai. Jei paaiškėja, kad bet kurie šie patvirtinimai ar garantijos neteisingi, melagingi ar klaidinantys, visos neigiamos pasekmės dėl to kyla Šaliai, kuri pateikė tuos pareiškimus ar garantijas.

\_\_\_\_\_\_\_\_\_\_\_\_\_\_\_\_\_\_\_\_